## Odluka o uvjetima i rokovima do kojih se može odobriti produženje roka naplate izvezene robe i usluga

### NN 5/1992 (5.2.1992.), Odluka o uvjetima i rokovima do kojih se može odobriti produženje roka naplate izvezene robe i usluga

# NARODNA BANKA HRVATSKE

Na temelju članka 3. stavka 2. Uredbe o načinu održavanja likvidnosti
u plaćanjima prema inozemstvu i članka 90. stavka 3. Uredbe o Narodnoj
banci Hrvatske ("Narodne novine", br. 71/91), guverner Narodne
banke Hrvatske donio je

## ODLUKU

### o uvjetima i rokovima do kojih se može odobriti produženje roka naplate izvezene robe i usluga

1. Narodna banka Hrvatske može poduzeću, drugoj pravnoj osobi sa sjedišem
u Hrvatskoj i fizičkoj osobi s prebivalištem u Hrvatskoj koja samostalno
obavlja privrednu i drugu djelatnost osobnim radom odnosno osobnim radom
i sredstvima u vlasništvu građana a nema status pravne osobe (u nastavku
teksta "domaća osoba") odobriti da izvezenu robu i usluge naplati
u roku dužem od 60 dana.

2. Narodna banka Hrvatske može domaćoj osobi jednokratno dati odobrenje
o produženju roka naplate izvoza od 60 dana i to:

1) do 30 dana - ako se naplaćuje roba i usluge izvezene u zemlje Evrope
i zemlje Sredozemlja;

2) do 40 dana - ako se naplaćuje roba i usluge izvezene u prekomorske
zemlje;

Odobrenje iz stava 1. ove točke Narodna banka Hrvatske može dati u ovim
slučajevima:

1) Ako je nakon izvoza robe i usluga u zemlji kupca nastalo ratno stanje,
državni udar, elementarna nepogoda (potres, poplava, požar) ili štrajk
ili drugi slučaj više sile;

2) Ako je roba nestala ili je oštećena na putu pa je zbog toga podnesen
zahtjev za naknadu štete;

3) Ako postoji neslaganje izmedu kupca i prodavaoca u vezi sa utvrđivanjem
konačne cijene robe ili usluga zbog toga što je ugovorom predviđena cijena
robe (kotacija, uz analizu uzoraka i dr.);

4) Ako je kupac stavio primjedbe na kvatitetu ili kvantitetu isporučene
robe;

5) Ako je prodavalac izvezenu robu usmjerio na drugog kupca;

6) Ako je strani kupac robe ili usluga poslao dokument o izvršenoj uplati
u inozemnoj banci ili je poslan ček na naplatu;

7) Ako nakon isplate štete po osnovi osiguranja i reosiguranja strana
osiguravajuća organizacija traži dodatnu dokumentaciju;

8) Ako se izvozi papir, karton, elektromotori, rezervni dijelovi za
motorna vozila i finalni proizvodi od drveta, što se dokazuje izvozno carinskom
deklaracijom;

9) Ako se radi o naplati aerodromskih usluga, usluga kontrole letanja,
usluga u pomorskom i riječkom prometu što se dokazuje fakturom odnosno
drugim dokumentom;

10) Ako se radi o izvozu usluga manjih vrijednosti strana agencija plaća
zbrojno.

3. Narodna banka Hrvatske može domaćoj osobi jednokratno odobriti produženje
roka naplate do izvršenja odluke odnosno presude po pokrenutom postupku
prisilne nagodbe strane osobe ili stečajnog postupka ili arbitražnog spora
ili spora pred nadležnim sudom.

4. Narodna banka Hrvatske može domaćim osobama jednokratno odobriti
produženje roka naplate po iznosu izvoza robe i usluga na kredit, ako je
dužnik u roku iz ugovora naplatio iznos dospjelog obroka stranoj banci
preko koje se obavlja otplata kredita, a strana banka nije pravovremeno
izvršila obvezu plaćanja ovlaštenoj banci u Republici Hrvatskoj odnosno
vjerovniku po kreditu i to:

1) do 30 dana za potraživanja iz zemalja s kojima je naplata otežana:

2) do 15 dana za potraživanja iz ostalih zemalja.

5. Ako međudržavnim ugovorom Republika Hrvatska prihvati reprogramiranje
dugova određene zemlje, rok od 60 dana produžava se do roka utvrđenog ugovorom
o reprogramiranju.

6. Narodna banka Hrvatske može jednokratno produžiti rok naplate izvezene
robe i usluga do 30 dana ako je riječ o naplati po osnovi:

1) Izvršenih usluga koje ne premašuju svotu od 13.750 hrvatskih dinara

2) Zastupničke provizije, agentske provizije i dilerske provizije koje
ne premašuju svotu od 6.600 hrvatskih dinara

3) Izvoza uzoraka koji se naplaćuju ćija vrijednost ne premašuje 6.600
hrvatskih dinara

4) Izvoza filatelističkih maraka fizičkim osobama koje se šalju u inozemstvo
kao pismovne pošiljke ćija vrijednost ne premašuje svotu od 2.750 hrvatskih
dinara.

7. Ako se sklopljenim ugovorom o izvozu opreme ili o izvozu opreme s
uslugom montaže ili ugovorom o izvođenju investicijskih radova u inozemstvu
ugovoreni i garantni rokovi i depoziti kao pokriće za ispravnost isporučene
opreme, naplata garantnog depozita može se produžiti do roka koji je predviđen
ugovorom sa inozemnim kupcem, ali ne duže od jedne godine. Ako se u okviru
sklopljenog ugovora o izvođenju investicijskih radova u inozemstvu izvozi
oprema i materijal koji se ugrađuju u objekte u inozemstvu rok naplate
teće od ovjere situacije.

8. Naplatu po poslovima dugoročne proizvodne kooperacije s inozemstvom
po kojima je ugovorena naplata i plaćanje preko konto korentnog računa
domaće osobe mogu bez odobrenja za produženje rokova naplate obavljati
u skladu s propisima kojim je regulirano plaćanje na temelju Ugovora o
dugoročnoj proizvodnoj kooperaciji.

9. Ako je od izvoznog carinjenja robe do izlaska robe preko granice
protekao rok koji je duži od 7 dana. Narodna banka Hrvatske može rok od
60 dana produžiti za nekoliko dana za koliko je rok od izvoznog carinjenja
do izlaska robe preko granice duži od sedam dana. 10. Naplata po poslovima
međunarodnog željezničkog prometa, i međunarodnog pomorskog prometa, zajednice
pošta, telegrafa i telefona, aerotransporta i radio-televizije sa stranim
poštanskim, telegrafskim i telefonskim upravama i radio difuznim organizacijama
(po obračunima korištenja tonskih linija i video linija) i Ustanove za
održavanje pomorskih plovnih putova, Split može se obavljati bez odobrenja
za produženje rokova naplate - do rokova predviđenih međunarodnim ugovorima
i konvencijama te pravilnicima za provođenje tih ugovora i konvencija,
ali ne duže od godinu dana, što se dokazuje podnošenjem navedenih ugovora
i konvencija na uvid.

11. Naplatu izvoza knjiga, časopisa, novina i drugih publikacija domaće
osobe mogu bez posebnog odobrenja obavljati do osam mjeseci za naplatu
izvoza u zemlje Evrope i do 12 mjeseci za naplatu izvoza u ostale zemlje.

12. Domaća osoba podnosi Narodnoj banci Hrvatske obrazloženi zahtjev
za produženje roka naplate prije proteka zakonskog roka odnosno prije proteka
roka za naplatu kredita ili kreditnog obroka.

13. Narodna banka Hrvatske propisuje obrazac zahtjeva za produženje
roka naplate izvezene robe i usluga i način popune tog obrasca.

14. Zahtjev se podnosi i rješenje o produženju roka naplate izvezene
robe i usluga donosi prema odredbama Zakona o općem upravnom postupku i
odredbama ove Odluke.

15. Na dan stupanja na snagu ove odluke u Republici Hrvatskoj neće se
primjenjivati Odluka o uvjetima i rokovima uz koje se može odobriti produženje
roka naplate izvezene robe i usluga (Sl. list SFRJ broj 11/91).

16. Ova Odluka stupa na snagu danom objave u "Narodnim novinama":

O. br. 82/92.

Zagreb, 30. siječnja 1992.

Guverner Narodne banke Hrvatske

**dr. Ante Čičin-Šain, v. r.**

Odluka, NN 5/1992-89